Nadat Standard Bank vir vier jaar twee mede-uitvoerende hoofde gehad het in die persone van Sim Tshabalala en Ben Kruger, is aangekondig dat Kruger met onmiddellike effek sy pos verlaat. Hy bly egter in diens van die bank, maar sal voortaan aan Tshabalala verslag doen.
Die voorsitter van Standard Bank is Thulani Gcabashe. In 2007 het die Industrial and Commercial Bank of China (ICBC) 'n aandeel van 20% in Standard Bank gekoop vir $5,5 miljard.
Kleinmond en die aangrensende Bettysbaai verkeer in 'n staat van beleg nadat swart en gekleurde inwoners van die gebiede Over Hills op 'n massaplundertog gegaan het en huise en winkels van hoofsaaklik blankes aangeval het. Hulle sê dit gaan oor huise wat hulle al vir 10 jaar belowe is deur die DA-beheerde Overstrand Munisipaliteit, maar nog nie gerealiseer het nie.
Berigte op sosiale media het dit egter dat die betogers, wat brandbomme in erwe en huise ingooi, rotse langs heuwels laat afrol en fynbos aan die brand steek, sê dit is tyd dat die eiendomme van blankes oorgeneem word. Daar word ook die siening uitgespreek dat die onluste deel is van 'n ANC-plan om die Wes-Kaap onregeerbaar te maak.
Op hierdie stadium is die situasie steeds uiters plofbaar.
Die ANC raak al meer verskeurd in verwoede binnegevegte, met die jongste dat die Natalse hooggeregshof beslis het dat die ANC- leiersverkiesing in KZN in 2015 onreëlmatig was en dat die huidige provinsiale leierskap onder voorsitter Sihle Zikakalala onwettig is. Dit is van groot betekenis in die verbete presidensiële opvolgstryd tussen pres. Jacob Zuma en adjunk-pres. Cyril Ramaphosa, met Senzo Mchunu wat Ramaphosa steun en sy opponent Zikakalala wat in die Zuma-kamp is.
Afgesien van ANC-LPs wat openlik afvallig is en Zuma onttroon wil sien, is ANC-voorbokke Jeff Radebe, Lindiwe Sisulu, Matthews Posa en Baleka Mbete ook kandidate in die presidensiële wedloop, benewens natuurlik Nkosazana Dlamini-Zuma. Daarby is leierskorpse in ander provinsies erg verdeeld, met die Wes-Kaap, Oos-Kaap en Noord-Kaap blykbaar pro-Ramaphosa. In die Vrystaat is ook 'n verlammende tweestryd tussen premier Ace Magashule en sy adjunk-voorsitter Thabo Manyoni.
Voorts het die huidige president van die ANC Vroueliga Bathabile Dlamini erg gebots met haar voorganger Angie Motshekga, Minister van Basiese Onderwys. Die Minister van Hoër Onderwys Blade Nzimande is 'n fel kritikus van Jacob Zuma.
Politieke sluipmoorde binne ANC-geledere is al meer aan die orde van die dag, veral in KZN, terwyl die erns van die tweespalt blyk uit die jongste berigte dat volgens Adjunk-minister Bheki Cele pres. Zuma beplan om adjunk-pres. Ramaphosa in die pad te steek en te vervang met sy voorkeur-opvolger en eks-vrou NDZ.
Op hierdie stadium kan nie gesien word hoe die versplintering in ANC-geledere ooit weer geheel gaan word nie. Dit gaan tans onverbiddelik oor wie gaan wen en die mag verkry, met die verloorders wat duidelik nie 'n neerlaag gaan aanvaar nie en hul eie agenda gaan implementeer, al lei dit selfs tot anargie.
Met hierdie binnegevegte binne die regerende organisasie is die land inderdaad op 'n kruitvat, wat egter, indien dit ontplof, veel meer positiewe as negatiewe gevolge kan hê.
In 'n mediaverklaring sê die DA dat 'n amptelike ondersoek is gevra na beweringe dat daar 'n ondergrondse eenheid funksioneer binne die Staatsveiligheidsagentskap (SSA) en dat dit politieke teenstanders van pres. Jacob Zuma teiken, met direkte verslaggewing aan laasgenoemde en die betrokke minister David Mahlobo. Voorts word beweer dat die eenheid befonds word uit o.m. R17 miljoen in buitelandse valuta wat gesteel is tydens 'n inbraak in die kantore van SSA in Desember 2015.
Die inbraak is na bewering gevolg deur die volgende verdere inbrake by kantore van sleutelstaatsinstansies:
Intelligensie-eenheid van Dept. van Verdediging Des. 2015 – 50 skootrekenaars met sensitiewe inligting gesteel
Kantoor van die hoofregter Maart 2017 – 15 rekenaars met vertroulike inligting gesteel
Hoofkantoor van die Valke Julie 2017 – rekenaars gesteel
Nasionale Vervolgingsgesag Julie 2017 – 2 skootrekenaars gesteel